b'\n_START_ARTICLE_\nSassetta\n_START_PARAGRAPH_\nSaseta (it. Sassetta, tikr. Stefano di Giovanni di Consolo, apie 1400\xe2\x80\x931450) \xe2\x80\x93 ital\xc5\xb3 renesanso dailininkas i\xc5\xa1 Sienos, gotikinio stiliaus atstovas.\n_START_SECTION_\nBiografija\n_START_PARAGRAPH_\nStefano di Giovanni di Consolo gim\xc4\x97 apie 1400 m. Gimimo vieta yra sp\xc4\x97jama Siena, kitu sp\xc4\x97jimu \xe2\x88\x92 Kortona. Kod\xc4\x97l dailininkas buvo pramintas Saseta, ne\xc5\xbeinoma. \xc5\xa0i pravard\xc4\x97 buvo nuosekliai prad\xc4\x97ta naudoti XVIII a. literat\xc5\xabroje. Tikriausiai Saseta mok\xc4\x97si Sienoje. Savo k\xc5\xabryboje jis i\xc5\xa1laik\xc4\x97 Sienos dail\xc4\x97s mokyklos gotikin\xc4\x97s stilistikos bruo\xc5\xbeus ir derino juos su renesanso daile. Manoma, kad Saseta jau ankstyvuoju periodu buvo susipa\xc5\xbein\xc4\x99s su Florencijos dailinink\xc5\xb3 atradimais perspektyvos srityje. Tikriausiai buvo pa\xc5\xbe\xc4\xafstamas su Masolino ir Gentile da Fabriano darbais. Pirm\xc4\x85 reik\xc5\xa1ming\xc4\x85 darb\xc4\x85, altorin\xc4\xaf poliptik\xc4\x85, Saseta atliko apie 1423\xe2\x80\x9326 m. Arte della Lana vilnos pirkli\xc5\xb3 gildijai Sienoje._NEWLINE_1430\xe2\x80\x9332 m. Saseta atliko \xe2\x80\x9eMadonos sniege\xe2\x80\x9c altorin\xc4\x99 tapyb\xc4\x85 Sienos katedroje, kas rodo auk\xc5\xa1t\xc4\x85 dailininko pripa\xc5\xbeinim\xc4\x85 tuo metu. Tapyba vadinama taip d\xc4\x97l to, kad viename predelos fragmente vaizduojamas sniego i\xc5\xa1kritimas. Apie 1437 m. Saseta atliko poliptik\xc4\x85 Kortonos San Domenico (\xc5\xa0v. Dominyko) ba\xc5\xbeny\xc4\x8dioje \xc5\xa0v. Antano abato gyvenimo tema. 1437\xe2\x80\x9344 dailininkas atliko ambicingiausi\xc4\x85 savo darb\xc4\x85, dvigub\xc4\x85 altorin\xc4\xaf i\xc5\xa1tapym\xc4\x85 Sansepolkro San Francesco (\xc5\xa0v. Pranci\xc5\xa1kaus) ba\xc5\xbeny\xc4\x8dioje \xc5\xa0v. Pranci\xc5\xa1kaus gyvenimo tema. \xc5\xa0is darbas vertinamas did\xc5\xbeiausiu Sienos dailininko darbu nuo Duccio 1311 m. atliktos altoriaus tapybos \xe2\x80\x9eMaesta\xe2\x80\x9c Sienos katedroje. Saseta mir\xc4\x97 apie 1450 m. Daugelis jo darb\xc5\xb3 i\xc5\xa1sklaidyti fragmentais po muziejus. Jis yra vertinamas reik\xc5\xa1mingiausiu XV a. prad\xc5\xbeios Sienos dail\xc4\x97s mokyklos tapytoju. Keli Sienos katedros garsi\xc5\xb3j\xc5\xb3 marmuro grind\xc5\xb3 fragmentai priskiriami Sasetai.'